দিঘায় জগন্নাথ মন্দির উদ্বোধনে মুখ্যমন্ত্রী, দেখুন

কাঁথি: অক্ষয় তৃতীয়ায় দিঘার জগন্নাথ মন্দিরের (Digha Jagannath Temple) দ্বারোদঘাটন। তার আগে সোমবার জগন্নাথ মন্দিরে শুরু হল বিশেষ মন্ত্রোচ্চারণ। এদিন দিঘার মন্দিরে পৌঁছে যান মুখ্যমন্ত্রী মমতা বন্দ্যোপাধ্যায় (CM Mamata Banerjee)। ঘুরে দেখেন মন্দিরচত্বর। কথা বললেন মন্দিরের পুরোহিতদের সঙ্গেও। মুখ্যমন্ত্রীর সঙ্গে রয়েছেন রাজ্যের মন্ত্রী অরূপ বিশ্বাস, চন্দ্রিমা ভট্টাচার্য, রাজ্য পুলিশের ডিজি রাজীব কুমার। কপ্টার থেকে দিঘায় নেমে তিনি জানান, এই মন্দিরে ‘অধ্যাত্মবাদ এবং সম্প্রীতি’-র মিলন হয়েছে। মন্দিরের স্থাপত্যকাজেরও প্রশংসা করেন তিনি।

বুধবার, ৩০ এপ্রিল অক্ষয় তৃতীয়ার দিন দিঘার জগন্নাথ মন্দিরে (Digha Jagannath Temple Inauguration 30 April) প্রাণপ্রতিষ্ঠা । মঙ্গলবার রয়েছে বিশেষ হোমযজ্ঞ। নবান্ন সূত্রে খবর, সেই যজ্ঞে যোগ দেওয়ার জন্য সোমবার দিঘায় পৌঁছে গিয়েছেন মুখ্যমন্ত্রী। এদিন মুখ্যমন্ত্রী দিঘায় যাওয়ার আগে বলেন, জগন্নাথধামে যাচ্ছি। সকলেই ঐক্য-সম্প্রীতি-শান্তি বজায় রেখো। দিঘায় পৌঁছে তিনি বলেন, এই মন্দিরের কারণে দিঘায় পর্যটকের সংখ্যা আরও বৃদ্ধি পাবে। তাঁর কথায়, ‘‘দিঘায় সমুদ্র রয়েছে। সমুদ্রে লোকজন বেড়াতে আসেন। এখানে একটা তীর্থস্থান হলে লোকজনকে আরও আকৃষ্ট করবে।’’ তিনি এ-ও জানিয়েছেন যে, দিঘার এই জগন্নাথধাম ‘বাংলার হাজার হাজার বছরের পুরনো স্থাপত্যকলা’ তুলে ধরে। এটি একটি কৃষ্টি।

আরও পড়ুন: একটানা ঝড় বৃষ্টিতে ভিজবে দক্ষিণবঙ্গ, কতদিন চলবে? জানাল আবহাওয়া দফতর

দিঘাজুড়ে রীতিমতো সাজো সাজো রব। বাহারি আলো, ব্যানারে সাজিয়ে তোলা হয়েছে সৈকত শহর। সূত্রের খবর, বুধবার অক্ষয় তৃতীয়ার দিন দিঘার জগন্নাথ মন্দিরের আনুষ্ঠানিক উদ্বোধন। তার আগে বিভিন্ন উপচার শুরু হয়েছে। পুরীর মন্দিরের রাজেশ দয়িতাপতির নেতৃত্বে শুরু হয়েছে শান্তিযজ্ঞ। অস্থায়ী আটচালা ঘরে জগন্নাথ, বলরাম, সুভদ্রা এবং সুদর্শনকে ১২ লিটার দুধ দিয়ে স্নান করানো হয়েছে। মন্দিরের বিমলা, লক্ষ্মী, সত্যভামা সহ অন্যান্য দেবতাদেরও একইভাবে স্নান সম্পন্ন হয়েছে। পুরীর মন্দিরের রাজেশ দয়িতাপতি ছাড়াও রয়েছেন ইসকনের সহ-সভাপতি রাধারমণ দাসও। ইসকনের বিভিন্ন শাখার অন্তত ৬০ জন ভক্তও মাঙ্গলিক কাজে যোগ দিয়েছেন। নবান্ন সূত্রে খবর, এই আচারে যোগ দিতেই সোমবার দিঘায় পৌঁছেছেন মুখ্যমন্ত্রী। মুখ্যমন্ত্রী জানালেন, ‘আগামিকালও যজ্ঞ চলবে। এরপর ঠাকুরের প্রতিষ্ঠা-সহ নানা ধর্মীয় আচার-বিধি রয়েছে।’

দেখুন ভিডিও